Adrian Thaws, znan kao Tricky, jedan od najtalentiranijih glazbenika svoje generacije, čovjek koji je ucrtao Bristol u službenu glazbenu kartu svijeta, bio u ključnim formativnim godinama s Massive Attackom, glazbenik koji nam je podario trip hop, ukraratko legenda koja je na upravo pokrenutoj turneji predstavljanja novog projekta Skilled Mechanics, morao je upravo na drugom koncertu u regiji, u četvrtak u splitskom Judinom drvu prekinuti koncert. Za artistu njegova kalibra, splitski mentalitet ipak je bio previše.

Ravno 45 minuta, točnije od od 22:30 do 23:15 sati Tricky je pokušavao čuti sebe i ono što se događa na stageu u splitskom klubu Judino drvo.

Nije pomogla niti njegova neinterakcija s publikom, a niti što je prisutnima u klubu, uglavnom pjevao okrenut leđima. Nervoza je isijavala iz svakog njegovog pokreta. U 23:15 sati konačno se svima obratio rečenicom: “You people talk to much” (Vi ljudi previše pričate – eng. prev.).

Kako ni to ne biva doživljeno, Tricky nakon toga odlazi s pozornice. Najglasniji grad Dalmacije niti to nije ponukalo na suradnju u vidu tišine. Na scenu je potom izašao organizator govoreći ljudima da je Tricky u klubu od 15 sati, da je od 16 do 20, tj. puna četiri sata imao tonsku probu i da im poručuje da više neće izaći ako se ne stišaju.

Nakon petnaestak minuta Tricky i Skilled Mechanics se vraćaju, ovog puta u klub u kojem su ljudi utišavali jedni druge. Judinim drvom počelo je odzvanjati jedno neprekidno “Šššššššššš”. Tricky je u potpunosti odustao za točno 20 minuta.

Osjećao se izdanim u klubu koji nosi ime jednog od najvećih izdajnika u povijesti. Hm,možda smo trebali slušati tonsku probu. Nisam imala mira.Stajala sam na izlazu i ispitivala ljude o tom proživljenom iskustvu. Većina je nezadovoljno napustila klub. Samo mi je jedna grupica ljudi govorila o (ne)kulturi publike. Nikada tako nešto nisu doživjeli. Nisam ni ja.

Split nije mogao uživati u svirci. Zagrebe na tebi je red. Samo polako i pssssssst.